text: Panserglas holdt rambuktyve ude
  16 marts 2015 kl. 08.47
  Skærbæk Møbler og Tæpper har haft indbrud før. Derfor har de fået ruder af panserglas, videoovervågninger og alarmer. Og i nat virkede de efter hensigten.
  - Vi har fået det sikret ekstra med panserglas ? og alarmer på vinduer, så de går i gang, når de rører vinduerne, siger indehaver Merry Riis til TV SYD. Tidligere er alarmerne først gået i gang, når tyvene er kommet ind i butikken.
  - Så det har været positivt, at de ikke er kommet ind denne gang, tilføjer hun.
  Forretningen har tidligere oplevet tyverier. Bl.a. af senge og sengeudstyr.
  Ved det natlige indbrud har tyvene først forsøgt at brække en lås op. Døren bærer tydelige tegn på at være slået på. Også sikringen ved siden af er ødelagt, men tyvene er ikke kommet ind.
  Derefter har tyvene forsøgt at bruge en bil som rambuk. Men panserglasser har stået imod, så de til slut har opgivet.
  Indbrudsalarmen gik i gang kl. 0.52, oplyser politiet, som gerne vil have oplysninger i sagen på telefon 1-1-2.
  Interview med indehaver Merry Riis (40 sek.)
  